**Katechéza v živote pastoračného kňaza 21. storočia**

Pozvaná prednáška na Gréckokatolíckej teologickej fakulte

**Dňa 16. februára 2023 boli na GTF PU prednášky z Katechetiky pre študentov štvrtého ročníka Katolíckej teológie zvlášť hodnotnými. Prednášky pod vedením prodekana doc. ThDr. Petra Tirpáka, PhD. boli obohatené o pastoračné skúsenosti pozvaného hosťa, prešovského protopresbytera Mgr. Rastislava Baku.**

Otec Rastislav Baka pôsobí zároveň ako duchovný správca Spojenej školy bl. biskupa Gojdiča v Prešove. V minulosti bol farárom vo farnosti Prešov-Sekčov, správcom farnosti Hažín nad Cirochou a kaplánom v Prešove. Má bohaté osobné skúsenosti s pastoráciou vo farnosti a farskou katechézou v rozličných skupinách. Prednášky boli ozvláštnené aj o netradičné miesto realizácie, keďže sa uskutočnili v príjemnom prostredí novootvorenej kaviarne *GTF caffé.*

Po krátkej modlitbe a uvedení pozvaného hosťa doc. Tirpák predstavil dva cirkevné dokumenty, týkajúce sa katechetiky, a to *Pastoračné obrátenie farského spoločenstva v službe evanjelizačného poslania Cirkvi* a nové *Direktórium pre katechézu*. Otec protopresbyter Baka začal krátkym prehľadom svojho života a opisom prvého kontaktu s ohlasovaním evanjelia vo farnosti. Pripomenul nám, že katechétmi sa nestávame až po skončení teológie, ale ohlasovať máme už odmala tam, kde sme. Katechétom je každý pokrstený, hoci si to mnohokrát veriaci neuvedomujú. Spomínal, že stále musíme pamätať na to, koho máme pred sebou a komu evanjelium ohlasujeme. Musíme hľadať tie najlepšie spôsoby, ako sa daným ľuďom priblížiť. V dnešnej dobe je veľká rozdielnosť medzi duchovnosťou ľudí, ktorí k nám prídu. Niektorí sú aktívni veriaci, iní majú *„tradičnú vieru“* z rodiny a niektorí ani to. Práve generácia 21. storočia častokrát nemá v rodine zasiate základy viery. Pre nich je všetko nové a stretnutie s kňazom či katechétom je úplne raritné a vzácne. Práve skúsenosť kňaza, ktorý ich vypočuje, má na nich čas a odpovie na ich otázky, je niečo, čo osloví. Otec Baka na konkrétnych príkladoch zo svojho života poukázal aj na mnohé ďalšie aspekty katechézy vo farnosti. Záverom pozvanej prednášky odzneli otázky, ktoré vyústili do hlbšej diskusie.

**Text:** Michal Onderko, študent KT

**Foto:** Peter Tirpák, Jakub Šimko